“Krish 3” kartinasi Bollivudda katta shov-shuvga aylanishi kutilmoqda

Ritik Roshan hamda Priti Zinta ishtirokidagi “Biz yolg‘iz emasmiz” filmi hanuz hind kino ixlosmandlari tomonidan sevib tomosha qilinadi. Kartina muvaffaqiyatli chiqqach, rejissor uning davomini ham suratga olgan edi. “Krish” filmi “Biz yolg‘iz emasmiz” kartinasining mantiqiy davomi bo‘lib, unda Rohit (Ritik Roshan) va Neha (Priti Zinta)ning farzandi bo‘lmish Krishning noyob qobiliyati haqida hikoya qilinadi. Filmda Rekxa, Priyanka Chopra kabi mashhur yulduzlar suratga tushgan.
Rejissor Rajesh Roshan oradan yetti yil o‘tgach, o‘zining yangi “Krish 3” kartinasini katta ekranga olib chiqish arafasida. Mazkur filmni suratga olish ishlari 2011-yilda boshlangan bo‘lib, unda Bollivudning ko‘plab taniqli yulduzlari ishtirok etgan. Fantastika janrida tasvirga tushirilgan “Krish 3”da kompyuter grafikasidan mahorat bilan foydalanilgan.

Filmning qisqacha syujeti quyidagicha: Zolim doktor Sidxart Arya ustidan ga‘laba qozongach, Krish yovuzlikka qarshi kurashishda davom etib, begunoh insonlarga yordam beradi. Uning otasi Rohit ham o‘zining ilmiy izlanishlaridan jamiyat uchun foydalanadi. Krish endi rafiqasi Priya bilan baxtli hayot kechirmoqda. U odamlar uchun sevimli qahramonga aylangan.

 Ritik Roshan va Priyanka Chopra

 Rohit Mehra obrazi filmning uchinchi qismida ham mavjud
Ammo dunyoning boshqa burchagida Kaal ismli vahshiy kimsa o‘z kuchini yovuz maqsadlarda saflamoqda. U armiya ko‘magida insoniyat uchun juda ham xavfli bo‘lgan maxluqni yaratadi. Kaalning rejalashtirgan ishlarni faqatgina Rohit va Krish to‘xtata olishi mumkin. Bu orada ezgulik va yovuzlik o‘rtasida katta kurash boshlanadi…

 Vivek Oberoy yovuz Kaal obrazida
Filmda Ritik Roshan, Vivek Oberoy, Priyanka Chopra, Rekha, Riya Sen, Kangana Ranaut, Rapal Yadav kabi mashhur aktyorlar jamoasi bir-biridan qiziqarli obrazlarni ijro etgan.

 Filmda yosh va latofatli aktrisa Kangana Ranaut ham suratga tushgan
“Krish 3” filmining orziqib kutilgan premyerasi shu yilning 1-noyabrida bo‘lib o‘tishi ko‘zda tutilgan.